Kommissionens beslutning

af 1. februar 2002

om særlige betingelser for import fra tredjelande af stjerneanis

(meddelt under nummer K(2002) 379)

(EØS-relevant tekst)

(2002/75/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 93/43/EØF af 14. juni 1993 om levnedsmiddelhygiejne(1), særlig artikel 10, stk. 1, og

ud fra følgende betragtninger:

(1) Stjerneanis (Illicium verum) også kendt som kinesisk stjerneanis eller kinesisk badian, er egnet til konsum og almindeligt anvendt i fødevarer.

(2) Den botaniske stjerneanissort kendt som japansk stjerneanis (Illicium anisatum, også kendt som Illicium religiosum, Illicium japonicum, shikimmi og skimmi) er særdeles giftig ifølge videnskabelige undersøgelser og er derfor ikke egnet til konsum.

(3) Analyser af partier af stjerneanis fra visse tredjelande har afsløret, at de også indeholder japansk stjerneanis; forekomsten af japansk stjerneanis er blevet sat i forbindelse med en række tilfælde af fødevareforgiftning i EU.

(4) Der er derfor et hygiejneproblem i visse tredjelande, som indebærer en alvorlig trussel for folkesundheden inden for Fællesskabet, og der må vedtages beskyttelsesforanstaltninger på EU-niveau.

(5) Det er nødvendigt at sikre, at stjerneanis, som importeres fra tredjelande, og som er beregnet til konsum eller som ingredienser i fødevarer, ikke indeholder japansk stjerneanis.

(6) De kompetente myndigheder i tredjelandene skal for hvert parti af stjerneanis fra deres land levere dokumentation for, at produktet kun består af stjerneanis, og at der ikke er nogen forekomst af japansk stjerneanis i produktet.

(7) For at beskytte folkesundheden er det således nødvendigt, at partier af stjerneanis, som importeres til EU, og som er beregnet til konsum eller til at blive anvendt som ingredienser i fødevarer, underkastes stikprøveudtagning og analyser, førend de overgår til fri omsætning. Af samme årsag er det nødvendigt også at kontrollere de produkter, der allerede findes på markedet.

(8) Da denne beslutnings bestemmelser har en betydelig indvirkning på medlemsstaternes kontrolressourcer, bør resultaterne af disse bestemmelser blive evalueret efter kort tid, og bestemmelserne bør ændres, hvis det er relevant.

(9) Medlemsstaterne blev den 18. december 2001 hørt om bestemmelserne i denne beslutning i henhold til artikel 10, stk. 3, i direktiv 93/43/EØF -

VEDTAGET FØLGENDE BESLUTNING:

Artikel 1

1. Medlemsstaterne kan tillade import fra tredjelande af stjerneanis (Illicium verum) henhørende under KN-kode 0909 10 00, som er beregnet til konsum eller til at blive anvendt som ingredienser i fødevarer, forudsat at:

a) hvert parti ledsages af en rapport om resultaterne af de officielle prøver og analyser og af et certifikat, jf. modellen i bilag I, i udfyldt og underskrevet stand og bekræftet af de kompetente myndigheder i det eksporterende tredjeland, som godtgør, at det pågældende parti ikke indeholder japansk stjerneanis (Illicium anisatum, også kendt som Illicium religiosum, Illicium japonicum, shikimmi og skimmi), som ikke er egnet til konsum

b) partierne importeres til Fællesskabet via et af indgangsstederne i bilag II

c) hvert parti identificeres ved hjælp af et kodenummer, som svarer til nummeret på certifikatet og på den ledsagende rapport om resultatet af de officielle prøver og analyser, som omtales i litra a).

2. Medlemsstaternes kompetente myndigheder påser, at stjerneanis importeret fra tredjelande underkastes dokumentkontrol for at sikre, at kravene til sundhedscertifikater og officielle prøveresultater, som er omtalt i stk. 1, litra a), er opfyldt. Medlemsstaterne påser i det øjemed, at importørerne har pligt til at forudanmelde et partis størrelse, art og forventet ankomsttidspunkt til de kompetente myndigheder på EF-indgangsstedet.

3. Medlemsstaterne udtager prøver og udfører analyser af partier af stjerneanis fra tredjelande, som er beregnet til konsum eller til at blive anvendt som ingredienser i fødevarer, før partierne overgår til fri omsætning fra EF-indgangsstedet, og underretter Kommissionen om resultaterne via det hurtige varslingssystem for fødevarer (RASFF). Medlemsstaterne kan lade importøren eller dennes repræsentant afholde udgifterne til analyser.

Artikel 2

Medlemsstaterne må kun tillade import af japansk stjerneanis, såfremt det er beregnet til anden brug end konsum.

Hvert parti japansk stjerneanis, der importeres til Fællesskabet fra tredjelande, forsynes med en mærkat, hvoraf det fremgår, at produktet ikke er egnet til konsum.

Artikel 3

Medlemsstaterne træffer passende foranstaltninger, herunder prøveudtagning og analyse af stjerneanis, der allerede findes på markedet, for at kontrollere, at de ikke indeholder japansk stjerneanis.

Artikel 4

Denne beslutning tages op til fornyet overvejelse inden den 1. juni 2002 for at afgøre, om de særlige betingelser i artikel 1 giver Fællesskabet et tilstrækkeligt folkesundhedsbeskyttelsesniveau.

Artikel 5

Medlemsstaterne træffer de nødvendige foranstaltninger for at efterkomme denne beslutning. De underretter straks Kommissionen herom.

Artikel 6

Denne beslutning er rettet til medlemsstaterne.

Udfærdiget i Bruxelles, den 1. februar 2002.

På Kommissionens vegne

David Byrne

Medlem af Kommissionen

(1) EFT L 175 af 19.7.1993, s. 1.

BILAG I

>PIC FILE= "L_2002033DA.003302.TIF">

BILAG II

Liste over indgangssteder, hvorigennem stjerneanis med oprindelse i tredjelande kan importeres til Det Europæiske Fællesskab

>TABELPOSITION>